钦定古今图书集成/明伦汇编/交谊典/第020卷 > 礼记 > 《金陵社集诗序》李言恭
## 钦定古今图书集成/明伦汇编/交谊典/第020卷 > 礼记 > 《金陵社集诗序》李言恭

海宇承平，陪京佳丽，仕宦者夸为仙都，游谈者指为
乐土。弘、正之间，顾华玉、王钦佩以文章立𫮃，陈大声、
徐子仁以词曲擅场，江山妍淑，士女清华，才俊歙集，
风流弘长。嘉靖中年，朱子价、何元朗为寓公，金在衡、
盛仲交为地主，皇甫子循、黄淳父之流为旅人，相与
授简，分题，征歌选胜。《秦淮》一曲，烟水竞其风华；桃叶
诸姬，梅柳滋其妍翠。此金陵之初盛也。万历初年，陈
宁乡芹解组石城，卜居笛步，置驿邀宾，复修“青溪”之
社。于是在衡仲交以旧老而莅盟，幼于百榖以胜流
而至止。厥后轩车纷遝，唱和频烦，虽词章未娴大雅，
而盘游无已太康，此金陵之再盛也。其后二十馀年，
闽人曹学佺能始回翔棘寺，游宴冶城，宾朋过从，名
胜延眺，缙绅则臧晋叔、陈德远为眉目，布衣则吴非
熊、吴允兆、柳陈父、盛太古为领袖，台城怀古，爰为凭
吊之篇；新亭送客，亦有伤离之作。笔墨横飞，篇帙腾
涌，此金陵之极盛也。戊子中秋，余以银珰隙日，采诗
旧京，得《金陵社集》诗一编，盖曹氏门客所撰集也。嗟
夫！日中月满，物换星移舟壑。夜趋饮腊，旦改白门。有
鸟，无树枝之可绕；华表归鹤，怅城郭之并非。撰文怀
人，吁其悲矣！谓我何求，亦无瞢焉。